作者:汪莘
標題:哨遍
內容:近臘景和，故山可過，足下聽餘述。便自往山中，憩精藍，與僧飯訖。北涉灞川，明月華映郭，夜登華子岡頭立。嗟輞水淪漣，與月上下，寒山遠火蒙籠。聽林外犬類豹聲雄。更村落誰家鳴夜舂。疏鐘相聞，獨坐此時，多思往日。噫，記與君同。清流仄徑玉琤琮。攜手賦佳什。往來蘿月松風。只待仲春天，春山可望，山中卉木垂蘿密。見出水輕鯈，點溪白鷺，青皋零露方溼。雉朝飛，麥隴鳴儔匹。念此去非遙莫相失。儻能從我敢相必。天機非子清者，此事非所急。是中有趣殊深，願子無忽。不能一一。偶因馱檗附吾書，是山人王維摩詰。